Նատալյա Վոդյանովա

Նատալյա Միխայլովնա Վոդյանովա (, , կեղծանունը՝ Սուպերնովա), ռուս սուպերմոդել, դերասանուհի և բարեգործ։ 2012 թվականին Նատալյա Վոդյանովան Ֆորբսի կողմից ճանաչվել է ամենաբարձր վարձատրվող սուպերմոդելներից երրորդը. ամեն տարի նա վաստակում է $8.6 միլիոն։ «Մերկ սրտեր» բարեգործական կազմակերպության հիմնադիրն է։

Կենսագրություն 

Նատալյա Վոդյանովան ծնվել է 1982 թվականի փետրվարի 28-ին Գորկի քաղաքում (ներկայում՝ Նիժնի Նովգորոդ), Լարիսա Վիկտորովնա Գրոմովայի և Միխայիլ Վոդյանովի ընտանիքում։ Ունի երկու կրտսեր քույրեր՝ Օքսանան (մանկուց հաշմանդամ, ծնվել է աուտիզմով և մանկական ուղեղային կաթվածով) և Քրիստինան։

16 տարեկան հասակից Նատալյա Վոդյանովան անդամագրվել է Եվգենիա Չկալովայի «Եվգենիա» (Նիժնի Նովգորոդ) մոդելային գործակալությունում, որտեղ նրան խորհուրդ են տվել սովորել անգլերեն։ Ցուցադրություններից մեկի ժամանակ Նատալյա Վոդյանովային նկատել է Viva Model Management գործակալության սկաուտը և անմիջապես առաջարկել աշխատանք Փարիզում։ 17 տարեկանում նա տեղափոխվել է Փարիզ և պայմանագիր կնքել Viva Models-ի հետ։

Կարիերա 
Նատալյա Վոդյանովան աշխատել է Gucci, Chanel, Alexander McQueen, Christian Dior, Calvin Klein, Donna Karan, Louis Vuitton, Marc Jacobs, Ralph Lauren, Chloe, Valentino, Givenchy, Jean-Paul Gaultier, Miu Miu, Hermès, Kenzo, Viktor & Rolf, Dolce&Gabbana, Balenciaga, Yves Saint Laurent և նորաձևության այլ տների համար։

Հայտնվել է աշխարհի ամենահայտնի նորաձևության ամսագրերի շապիկներին, որոնցից են՝ Vogue, Harper's Bazaar, Marie Claire, Elle:

Եղել է L’Oreal Paris ապրանքանիշի դեմքը, ինչպես նաև մասնակցել է այնպիսի ապրանքանիշերի գովազդներին, ինչպիսիք են՝ Louis Vuitton, David Yurman, Marc Jacobs, Miss Sixty, Pepe Jeans, Diane von Fürstenberg, Chanel, Gucci, Guerlain:

Լուսանկարվել է Pirelli օրացույցի համար։

2000-ական թվականներին համաշխարհային բեմահարթակում առաջատար դիրք էին զբաղեցնում ռուս մանեքենուհիներ, ինչի պատճառով այդ ժամանակաշրջանը կոչվել է երեք V-ի դարաշրջան (ամենահաջողակ ու ամենապահանջված երեք մանեքենուհիների (Նատալյա Վոդյանովա, Աննա Վյալիցինա, Եվգենյա Վոլոդինա ազգանունների առաջին տառերով)։

2003 թվականին Նատալյա Վոդյանովան դարձել է Calvin Klein ընկերության պաշտոնական դեմքն ու մարմինը։

Ըստ Sunday Times-ի տվյալների՝ Նատալյա Վոդյանովան ընդգրկված է Մեծ Բրիտանիայի 300 ամենահարուստ մարդկանց ցանկում (2003 թվականին նա վաստակել է 3,6 միլիոն ֆունտ ստերլինգ)։

2007 թվականին՝ որդու (Վիկտոր) ծնունդից հետո, որոշել մասամբ թողնել մոդելային կարիերան և նվիրվել ընտանիքին ու զբաղվել բարեգործական հիմնադրամի աշխատանքներով։ Սակայն նա, ինչպես և համաշխարհային ճանաչում ունեցող այլ նախկին սուպերմոդելներ, երբեմն համաձայնում է մեծ հոնորարի դիմաց մասնակցել ցուցադրությունների կամ ֆոտոսեսիաների։

2009 թվականին հաստատվել է, որ Նատալյա Վոդյանովան Անդրեյ Մալախովի հետ կվարի «Եվրատեսիլ» երգի մրցույթի կիսաեզրափակիչը, որ անցկացվելու էր Մոսկվայում։

2013 թվականին Դմիտրի Նագիևի հետ միասին վարել է «Ձայնը։ Երեխաներ» շոուն։

Նատալյա Վոդյանովան Վանկուվերում մասնակցել է «Սոչի-2014» ցուցադրությանը, 2014 թվականի փետրվարին անցկացվող Ձմեռային Օլիմպիական խաղերի բացման արարողությանը, վարել է 2018 թվականի Ֆուտբոլի աշխարհի առաջնության որակավորման փուլի վիճակահանության արարողությունը։

Ընտանիք 
 Առաջին ամուսին - բրիտանացի ազնվական Ջասթին Թրևոր Բրեքլի Փորթման, միլիարդատեր վիկոնտ Քրիստոֆեր Փորթմանի կրտսեր խորթ եղբայրը։ Ամուսնության տարիներին Վոդյանովան կրել է «Պատվարժան» () տիտղոսը։ 2010 թվականին մամուլում լուրեր տարածվեցին Վոդյանովայի ու Փորթմանի մոտալուտ ամուսնալուծության վերաբերյալ, իսկ 2011 թվականի հունիսին Վոդյանովան հայտարարել է, որ իրենք այլևս միասին չեն ապրում։
 Որդի - Լուկաս Ալեքսանդր Փորթման (ծնվ.՝ 22 դեկտեմբերի, 2001),
 Դուստր - Նևա Փորթման (ծնվ.՝ 24 մարտի, 2006, կոչվել է գետի անունով, սակայն շեշտն ընկնում է առաջին վանկի վրա),
 Որդի - Վիկտոր Փորթման (ծնվ.՝ 13 սեպտեմբերի, 2007, կոչվել է պապի պատվին),
 Որդի - Մաքսիմ (ծնվ.՝ 2 մայիսի, 2014), հայրը՝ Անտուան Առնո,
 Որդի - Ռոման (ծնվ.՝ 4 հունիսի, 2016), հայրը՝ Անտուան Առնո։

Բարեգործություն 
2004 թվականին Նատալյա Վոդյանովան հիմնադրել է «Մերկ սրտեր» () հիմնադրամը, որը մանկական խաղահրապարակներ է կառուցում Ռուսաստանում ու ամբողջ աշխարհում։ Հիմնարդամնը արդեն կառուցել է ընդհանուր առմամբ 100 խաղահրապարակներ ու 68 այգիներ Ռուսաստանի քաղաքներում, ինչպես մտավոր զարգացման շեղումներ ունեցող երեխաների համար նախատեսված առաջին հատուկ խաղահրապարակը։

2011 թվականից հիմնադրամն զբաղվում է «Յուրաքանչյուր երեխա արժանի է ընտանիքի» ծրագրով, որը նպատակ ունի պայքարել Ռուսաստանում տարածված սովորության դեմ հրաժարվելու զարգացման շեղումներ ունեցող երեխաներից։ Այդ ծրագրի շրջանակներում կառուցվել են «Ընտանիքի աջակցման կենտրոնը» Նիժնի Նովգորոդում, ինչպես նաև «Լեկոտեկան» Տուլայի մարզում։

Ֆիլմագրություն

Ծանոթագրություններ

Արտաքին հղումներ 
 
 
 

Ռուս մոդելներ
Ռուս դերասանուհիներ
Բարեգործներ
ՏԷՖԻ մրցանակի դափնեկիրներ
Ռուս կինոդերասանուհիներ